ОБРАЗЛОЖЕЊЕ

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење Закона садржан је у члану 99. став 1. тачка 4. Устава Републике Србије, по коме Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ

Мултилатерални споразум између Европске заједнице и њених држава чланица, Републике Албаније, Босне и Херцеговине, Републике Бугарске, Републике Хравтске, Бивше Југословенске Републике Македоније, Републике Исланд, Републике Црне Горе, Краљевине Норвешке, Румуније, Републике Србије и Мисије привремене управе Уједнињених нација на Косову[[1]](#footnote-1) о успостављању Заједничког европског ваздухопловног подручја (у даљем тексту: *ЕСАА* соразум), ступо је на снагу на међународном плану 1. децембра 2017. године.

Народна скупштина Републике Србије је на седници одржаној 13. маја 2009. године усвојила Закон о потврђивању *ЕСАА* споразума, који је објављен у „Службеном гласнику РС – Међународни уговори”, број 38/9. На седници одржаној 15. децембра 2010. године, Народна скупштина усвојила је Закон о потврђивању Одлуке 1/2008 *ЕСАА* Заједничког комитета, којом је замењен Анекс I *ECAA* споразума, објављен у „Службеном гласнику РС – Међународни уговори”, број 12/10.

*ЕСАА* споразум има за циљ успостављање заједничког европског ваздухопловног подручја применом основних принципа Европске уније у области цивилног ваздухопловства у придруженим странама *ЕСАА* споразума, међу које спада и Република Србија.

Oсновни циљеви и принципи подразумевају слободан приступ тржишту, слободу оснивања предузећа, једнаке услове конкуренције и заједничка правила у областима ваздухопловне сигурности, безбедности, управљања ваздушним саобраћајем, социјалних услова и заштите животне средине.

Наведени принципи образложени су правилима, која су обухваћена ЕУ прописима наведеним у Анексу I *ЕСАА* споразума.

Чланом 3. *ЕСАА* споразума је предвиђено да су одредбе прописа на које се позива или који су садржани у Анексу I овог споразума, усклађени према Анексу II овог споразума, или у одлукама Заједничког комитета обавезујуће за стране уговорнице и представљају или ће представљати део њиховог унутрашњег правног поретка.

Чланом 18. *ЕСАА* споразума оснива се Заједнички комитет који је надлежан за спровођење овог споразума и за обезбеђивање његове правилне примене. У ту сврху он даје препоруке и доноси одлуке у случајевима који су предвиђени *ЕСАА* споразумом. Заједнички комитет се састоји од представника страна уговорница и састаје се најмање једанпут годишње.

Чланом 17. *ЕСАА* споразума је предвиђено да Заједнички комитет, између осталог, усваја одлуку на основу које се врши ревизија Анекса I овог споразума како би нови прописи, или измена и допуна која је у питању, постали саставни део *ЕСАА* споразума.

У складу са наведеним, током 2019. године Заједнички комитет је обавио низ консултација у циљу ревизије Анекса I *ЕСАА* споразума, будући да је последња одлука којом је исти формално измењен донета још 2008. године. Поменута одлука објављена је у „Службеном гласнику РС - Међународни уговори”, број 12/10.

У међувремену је дошло до значајних измена ЕУ прописа садржаних у Анексу I *ЕСАА* споразума који су од суштинског значаја за правилну примену овог споразума. Највећи број измењених прописа односи се на области које су непосредно повезане са цивилним ваздухопловством, тј. ваздухопловну сигурност, ваздухопловну безбедност и управљање ваздушним саобраћајем. Поменуте измене проузроковане су, између осталог, успостављањем, али и проширењем и изменом компетенција, одређених тела Европске уније у области цивилног ваздухопловства, што се неизоставно рефлектовало на саму садржину прописа, али и на обавезе придружених страна предвиђене *ЕСАА* споразумом. Истиче се да је у верзији *ЕСАА* споразума на српском језику, која се сходно члану 34. тог споразума сматра званичним и аутентичним текстом, за термин на енглеском језику „safety” употребљен српски термин „сигурност”, за термин на енглеском језику „security” употребљен српски термин „безбедност”, за термин на енглеском језику „ground handling” употребљен је термин на српском језику „ опслуживање на земљи”, те се сходно поступило и у конкретном закону о потврђивању.

До одређених мањих измена дошло је и у ЕУ прописима обухваћеним важећим Анексом I који се односе на области које нису непосредно и искључиво повезане са цивилним ваздухопловством, али су од значаја за приступ заједничком ваздухопловном тржишту, као што су: одредбе о социјалним аспектима, укључујући прописе о безбедности и здрављу на раду, организацији радног времена, одредбе о статистичким подацима, осигурању у саобраћају, компјутеризованим резервационим системима, истраживању несрећа, заштити животне средине, као и одредбе о заштити корисника, о пакет аранжманима и туристичким аранжманима, општој безбедности производа, нелојалним условима у уговорима корисника, опорезивању енергетских производа и електричне енергије, те је потребно поново прописати надлежност министарстава, других органа и организација за спровођење овог закона, односно за усклађивање прописа Републике Србије са прописима наведеним у Анексу I *ЕСАА* споразума.

Имајући у виду да придружене стране, међу којима је и Република Србија, могу постати део Заједничког европског ваздухопловног подручја само потпуном применом важећих ЕУ правила, било је неопходно извршити ревизију Анекса I *ЕСАА* споразума, те је Заједнички комитет сходно поступио и донео Одлуку 1/2019 о замени Анекса I *ЕСАА* споразума, која је, у међувремену, објављена у „Службеном листу Европске уније”- L 211, од 28. августа 2019. године. Очекује се да сада, након формалног ступања на снагу *ЕСАА* споразума, одлуке о ревизији Анекса I буду доношене у краћим и редовнијим временским интервалима.

Будући да су према члану 19. *ЕСАА* споразума, одлуке Заједничког комитета обавезујуће за стране уговорнице и објављују се у службеним гласилима ЕУ и придружених страна, Република Србија је у обавези за наведену одлуку примени и објави је у свом службеном гласилу.

Поменута обавеза биће испуњена доношењем овог закона, а тиме ће се створити и формалне претпоставке за пуну хармонизацију националног законодавства Републике Србије са *acquis communautaire,* садржаним у Анексу I *ЕСАА* споразума.

III. СТВАРАЊЕ ФИНАНСИЈСКИХ ОБАВЕЗА ЗА РЕПУБЛИКУ СРБИЈУ ИЗВРШАВАЊЕМ ЗАКОНА

Извршавањем Закона о потврђивању Одлуке 1/2019 *ЕСАА* заједничког комитета од 31. јула 2019. године о замени Анекса I *ЕСАА* споразума о правилима која се примењују на цивилно ваздухопловство не стварају се финансијске обавезе за Републику Србију.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно издвајање средстава из буџета Републике Србије.

1. У складу са Резолуцијом 1244 Савета безбедности Уједињени нација од 10. јуна 1999. године. [↑](#footnote-ref-1)